CELEX: 62009CN0534
Language: el
Date: 2009-12-18 00:00:00
Title: Υπόθεση C-534/09: Προσφυγή της 18ης Δεκεμβρίου 2009 — Ευρωπαϊκή Επιτροπή κατά Ελληνικής Δημοκρατίας

13.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/30
            
         Προσφυγή της 18ης Δεκεμβρίου 2009 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-534/09)
   2010/C 37/37
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: M. Πατακιά και A. Alcover San Pedro)
   
      Καθής: Ελληνική Δημοκρατία
   
      Αιτήματα
   
   
            
               να αναγνωρίσει ότι η Ελληνική Δημοκρατία μη λαμβάνοντας τα αναγκαία μέτρα για να διασφαλίσει ότι οι αρμόδιες εθνικές αρχές θα επιτύχουν, με τις άδειες που δίδονται σύμφωνα με τα άρθρα 6 και 8 ή με επανεξέταση, οσάκις ενδείκνυται, και εκσυγχρονισμό, οσάκις απαιτείται, των όρων αδείας, να λειτουργούν οι υφιστάμενες εγκαταστάσεις σύμφωνα με τις προδιαγραφές των άρθρων 3,7,9,10 και 13 του άρθρου 14 στοιχεία α) και β) και του άρθρου 15 παράγραφος 2, το αργότερο έως την 30η Οκτωβρίου 2007, με την επιφύλαξη ειδικών κοινοτικών νομοθετικών διατάξεων, παρέβη τις υποχρεώσεις που υπέχει δυνάμει του άρθρου 5, παράγραφος 1, της οδηγίας 2008/1/ΕΚ (1) του Ευρωπαϊκού Κοινοβουλίου και του Συμβουλίου της 15ης Ιανουαρίου 2008, σχετικά με την ολοκληρωμένη πρόληψη και έλεγχο της ρύπανσης (εφεξής οδηγία IPPC)
            
         
            
               να καταδικάσει Ελληνική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Από την αναγνώριση του άρθρου 5, παράγραφος 1, σε συνδυασμό με το άρθρο 2, παράγραφος 4, της οδηγίας IPPC, προκύπτει ότι τα Κράτη Μέλη υποχρεούνται να διασφαλίσουν ότι οι αρμόδιες αρχές τους θα επιτύχουν, με τις άδειες που δίδονται σύμφωνα με τα άρθρα 6 και 8 ή με επανεξέταση, οσάκις ενδείκνυται, και εκσυγχρονισμό, οσάκις απαιτείται, των όρων αδείας, να λειτουργούν οι υφιστάμενες εγκαταστάσεις σύμφωνα με τις προδιαγραφές της οδηγίας το αργότερο έως την 30η Οκτωβρίου 2007.
   Σύμφωνα με την απάντηση των ελληνικών αρχών στην αιτιολογημένη γνώμη της Επιτροπής, περίπου 47 % των υφισταμένων εγκαταστάσεων που λειτουργούν στην Ελλάδα (148 από τις 317) δε διαθέτουν άδεια IPPC Συνεπώς, η Ελληνική Δημοκρατία ομολογεί ότι εξακολουθεί να επιτρέπει τη λειτουργία μεγάλου αριθμού εγκαταστάσεων IPPC χωρίς να χορηγεί κατάλληλες άδειες.
   Σημειωτέον ότι δεν υπήρξε καμιά αιτιολόγηση ή περαιτέρω διευκρίνιση από μέρους της Ελληνικής Δημοκρατίας σχετικά με την αύξηση των σχετικών εγκαταστάσεων ούτε κοινοποιήθηκε περαιτέρω εξέλιξη από την ημερομηνία αποστολής της προαναφερθείσας απάντησης στην αιτιολογημένη γνώμη.
   
      (1)  ΕΕ L 24 της 29.1.2008, σ. 8